Dracula
Store norske leksikon,Språk og litteratur,Litteratur i verden,Europa,Irlands litteratur,Irlands engelskspråklige litteratur
Dracula er en roman fra 1897 (norsk oversettelse i 1974), skrevet av den irske forfatteren Bram Stoker, som handler om en vampyrgreve fra Transilvania.
Stokers litterære renommé skyldes nesten utelukkende Dracula. Denne romanen føyer seg inn i en gotisk tradisjon, og bygger på vampyrmotivet utviklet blant annet av hans landsmann Sheridan Le Fanu i novellen Carmilla (1871). Stokers vampyrgreve overskrider grenser geografisk, biologisk og moralsk, og er en viktig skikkelse innenfor en bred kulturell tradisjon av narrativer om det monstrøse.I romanen er det en større gruppe av karakterer, ledet an av juristen Jonathan Harker og hans forlovede, læreren Mina Murray, som sammen klarer å overliste greven og hans overnaturlige følge. Tolkninger av teksten har tradisjonelt fokusert blant annet på hvordan den tematiserer kulturelle strømninger i viktoriatiden, som blant annet fremmedfrykt og ubevisst begjær.Selv om romanen ble godt mottatt av kritikerne, var den ingen stor salgssuksess. Senere har imidlertid diverse adaptasjoner av fortellingen, blant annet gjennom flere filmatiseringer, gjort den til et populærkulturelt felleseie. Historisk grunnlag Romanen er inspirert av historien om en valakisk adelsmann, Vlad Ţepeş (også skrevet Vlad Tepesj, Vlad 3.), som var fyrste av Valakia i dagens Romania fra 1456 til 1462 og i 1476. Han ble født omkring 1431, muligens i Sighișoara, Romania (den gang en del av Ungarn). Han døde rundt årsskiftet 1476/1477.Dracula kjempet mot tyrkerne, men måtte i 1460 anerkjenne deres herredømme og ble til slutt drept av dem. Hodet hans ble brakt til Istanbul. På grunn av sin grusomhet overfor fiender, som han lot spidde på pæler, oppstod myten om at Dracula var en vampyr.En borg i Romania som skal ha tilhørt Dracula, den såkalte Bran-festningen 30 kilometer vest for byen Braşov, er blitt en turistattraksjon. Filmatiseringer Særlig kjent er Dracula-figuren blitt gjennom film. Stokers roman lå til grunn for Friedrich Wilhelm Murnaus film Nosferatu – Eine Symphonie des Grauens (1922), med den unikt ekspressive Max Schreck i hovedrollen, og for Werner Herzogs nyinnspilling i 1978 med Klaus Kinski. Bela Lugosi, som hadde spilt vampyren på scenen i 1927, fikk et filmgjennombrudd i Tod Brownings Hollywood-versjon Dracula (1931). Fra 1958 og et par tiår fremover var det skuespilleren Christopher Lee og det britiske selskapet Hammer Films som holdt interessen ved like.Skikkelsen har også vært parodiert i flere filmer, blant annet av Roman Polanski i The Fearless Vampire Killers (Vampyrenes natt, 1967). Andy Warhol produserte sin personlige versjon i 1974 i Paul Morrisseys regi. Endelig bør nevnes Francis Coppolas påkostede versjon fra 1992 med Gary Oldman. Les mer i Store norske leksikon Valakia Valakias historie vampyr Bram Stoker Eksterne lenker Dracula (1897) Les hos Project Gutenberg. Dracula (1974). Norsk oversettelse ved Bjørn Carling. Med etterord av Tor Åge Bringsværd og Jon Bing. Les i Nasjonalbiblioteket.